text: Ny lov: Høringsfrist på kun 2 uger 
  08 marts 2015 kl. 09.33
  Et ny lovforslag giver kommuner flere boligmuligheder til flygtninge. Naboer har først fået noget at sige nu.
  På blot to uger kan klasseværelserne i en nedlagt skole i udkanten af Ribe forvandles til hjem for 92 flygtninge.
  Det samme gælder for en lang række kommunale bygninger over hele landet, hvis et nyt lovforslag fra Miljøministeriet, som ventes fremsat for Folketinget i denne måned, bliver vedtaget. Det skriver Politiken lørdag.
  Forslaget kommer efter aftale med Kommunernes Landsforening, og det giver både kommunerne mulighed for at skrotte lokalplaner - og dermed flytte flygtninge ind i bygninger til andre formål - og ret til uden tilladelse at bygge flygtningeboliger i bebyggede landzoner.
  Alt sammen fordi landets kommuner har store problemer med i tide at finde boliger til det stigende antal flygtninge.
  Som det er i dag, kræver den slags, at man ændrer lokalplanen. Her har de lokale borgere ret til at blive hørt i otte uger, og hele processen tager sædvanligvis et år.
  Men i Miljøministeriets udkast har naboerne intet at skulle have sagt. Først efter Politikens henvendelse har ministeriet ændret i forslaget, så de lokale beboere nu har fået to ugers høringsret.
  